O B E C TEKOVSKÉ NEMCE

# Všeobecne záväzné nariadenie

**č. 7/2017**

**o určení výšky finančných príspevkov na čiastočnú úhradu nákladov na výchovu a vzdelanie a nákladov spojených so stravovaním v školách a školských zariadeniach, ktorých zriaďovateľom je obec Tekovské Nemce**

*Návrh VZN: - vyvesený na úradnej tabuli obce dňa : 09.11.2017*

 *- zverejnený na internetovej adrese obce dňa : 09.11.2017.*

*Lehota na predloženie pripomienok k návrhu VZN do(včítane): 19.11. 2017\**

*Doručené pripomienky (počet) : 0*

*Vyhodnotenie pripomienok k návrhu VZN uskutočnené dňa :*

*Vyhodnotenie pripomienok k návrhu VZN doručené poslancom dňa :*

*VZN schválené Obecným zastupiteľstvom v Tekovských Nemciach dňa 14.12.2017*

 *pod č. : 71/2017.*

*VZN vyhlásené vyvesením na úradnej tabuli obce Tekovské Nemce dňa :15.12.2017*

 *do 31.12.2017*

***VZN nadobúda účinnosť dňom 01.01.2018***

 ...................................

Obecné zastupiteľstvo v Tekovských Nemciach v súlade s ustanovením § 6 a § 11 zákona č. 369/1990 Zb. o obecnom zriadení v znení neskorších predpisov a v súlade s ustanovením § 6 ods. 24 zákona č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov v znení neskorších predpisov a ustanoveniami § 28, § 49, § 114, § 116 a § 140 zákona č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov sa uznáša na tomto všeobecne záväznom nariadení:

**Všeobecne záväzné nariadenie 7/2017**

**o určení výšky finančných príspevkov na čiastočnú úhradu nákladov na výchovu a vzdelanie a nákladov spojených so stravovaním v školách a školských zariadeniach, ktorých zriaďovateľom je obec Tekovské Nemce**

**PRVÁ ČASŤ**

**ÚVODNÉ USTANOVENIA**

**Článok 1**

**Účel a predmet**

Všeobecne záväzné nariadenie ( ďalej len „VZN“ ) určuje výšku príspevku na čiastočnú úhradu nákladov na výchovu a vzdelávanie a nákladov spojených so stravovaním v školách a školských zariadeniach, ktorých zriaďovateľom je obec Tekovské Nemce.

**Článok 2**

**Druhy príspevkov v školách a školských zariadeniach**

V školách a školských zariadeniach v zriaďovateľskej pôsobnosti obce Tekovské Nemce sa uhrádzajú tieto príspevky na čiastočnú úhradu nákladov na výchovu a vzdelávanie a nákladov spojených so stravovaním ( ďalej len „príspevky“ ) :

1. príspevok za pobyt dieťaťa v materskej škole,
2. príspevok na činnosť školského klubu detí,
3. príspevok na čiastočnú úhradu nákladov spojených so stravovaním v  zariadení školského stravovania.

**DRUHÁ ČASŤ**

**PRÍSPEVKY V ŠKOLÁCH A ŠKOLSKÝCH ZARIADENIACH**

**Článok 3**

**Príspevok za pobyt dieťaťa v materskej škole**

1. Za pobyt dieťaťa v materskej škole prispieva zákonný zástupca na čiastočnú úhradu výdavkov materskej školy mesačne na jedno dieťa sumou 10,- €.
2. Príspevok sa uhrádza vopred do 20 dňa v kalendárnom mesiaci.
3. Ak je dieťa prijaté do materskej školy v priebehu školského roka, za prvý mesiac dochádzky sa príspevok uhrádza vždy do troch pracovných dní odo dňa, v ktorom bolo zákonnému zástupcovi doručené rozhodnutie o prijatí dieťaťa do materskej školy.

 **Článok 4**

**Výška, termín a spôsob úhrady príspevku za pobyt dieťaťa v materskej škole v období obmedzenej alebo prerušenej prevádzky cez letné prázdniny**

1. Príspevok v materskej škole sa neuhrádza za dieťa, ktoré má prerušenú dochádzku do materskej školy na viac ako 30 po sebe nasledujúcich kalendárnych dní z dôvodu choroby alebo rodinných dôvodov preukázateľným spôsobom.
2. Preukázateľný spôsob je predloženie potvrdenia od lekára (ak je dôvodom choroba) a čestné vyhlásenie zákonného zástupcu o rodinných dôvodoch prerušenia dochádzky do materskej školy.
3. Príspevok v materskej škole sa neuhrádza za dieťa, ktoré nedochádzalo do materskej školy v čase školských prázdnin alebo bola prerušená prevádzka materskej školy zapríčinená obcou alebo inými závažnými dôvodmi; v týchto prípadoch uhrádza zákonný zástupca pomernú časť určeného príspevku vypočítanú pomerom dní .
4. Konkrétnu výšku príspevku podľa §4 odsek 3 VZN oznámi zákonnému zástupcovi zástupca riaditeľa ZŠ pre materskú školu, do ktorej je dieťa na základe rozhodnutia prijaté. Pre určenie výšky príspevku je rozhodujúce písomné vyhlásenie zákonného zástupcu, v ktorom preukázateľne a záväzne vyjadrí svoj záujem o dochádzku dieťaťa do materskej školy v čase letných prázdnin a uvedie, v ktorých týždňoch počas letných prázdnin bude dieťa materskú školu navštevovať.
5. Za týždeň dochádzky do materskej školy sa na účely platenia príspevku podľa tohto článku považuje každý aj začatý týždeň, okrem týždňa, v ktorom 1. júl pripadne na štvrtok alebo piatok, kedy sa za začatý týždeň príspevok neuhrádza.

**Článok 5**

**Príspevok na činnosť školského klubu detí**

1. Zákonný zástupca dieťaťa prispieva na činnosť školského klubu detí (ŠKD) mesačne za dieťa sumou vo výške 2,- €**.**
2. Príspevok sa uhrádza vopred do 20 dňa v kalendárnom mesiaci.
3. Ak je dieťa prijaté do ŠKD v priebehu školského roka, za prvý mesiac dochádzky sa príspevok uhrádza vždy do troch pracovných dní odo dňa, v ktorom bolo zákonnému zástupcovi doručené rozhodnutie o prijatí dieťaťa do školského klubu detí.

**Článok 6**

**Príspevok na čiastočnú úhradu nákladov za stravovanie**

**v zariadení školského stravovania**

1. Zariadenie školského stravovania poskytuje stravovanie deťom a žiakom za čiastočnú úhradu nákladov, ktoré uhrádza zákonný zástupca vo výške nákladov na nákup potravín podľa vekových kategórií stravníkov v súlade s Finančnými pásmami nákladov na nákup potravín na jedno jedlo, určenými ministerstvom školstva s účinnosťou od 1.9.2011.
2. Výška príspevku je nasledovná:

|  |  |  |  |  |
| --- | --- | --- | --- | --- |
| **Stravník - dieťa v MŠ** | **1 desiata** | **1 obed** | **1 olovrant** | **Celodenná strava** |
| € | € | € | € |
| **Stravníci od 2 – 6 rokov**  | 0,28 | 0,68 | 0,23 | 1,19 |

|  |  |  |
| --- | --- | --- |
| **Stravník – žiak v ZŠ, v SŠ** | **1 obed** | **Spolu** |
| € | € |
| **Stravníci od 6 -11 rokov**  | 1,01 | 1,01 |
| **Stravníci od 11 -15 rokov**  | 1,09 | 1,09 |
| **Stravníci od 15 - 18/19 rokov**  | 1,19 | 1,19 |

3. Výška čiastočnej úhrady nákladov na nákup potravín na jedno jedlo v školskej jedálni podľa vekových

 kategórií stravníkov a príspevok zákonného zástupcu dieťaťa alebo žiaka , ktorí sú v hmotnej núdzi

 alebo pod úrovňou životného minima sa určuje nasledovne :

|  |  |  |  |
| --- | --- | --- | --- |
| **Materská škola****( stravníci od 2-6 rokov)** | Výška nákladovna jedno jedlo spolu | Príspevok rodiča\* | Dotáciaz Úradu práce  |
| **Desiata** | 0,28 | 0,02 | 0,26 |
| **Obed** | 0,68 | 0,04 | 0,64 |
| **Olovrant** | 0,23 | 0,14 | 0,09 |
| **Základná škola****(stravníci od 6-11 rokov)** | 1,01 | 0,06 | 0,95 |
| **Základná škola****(stravníci od 11-15 rokov)** | 1,09 | 0,09 | 1,00 |

\*Príspevok rodiča sa môže meniť v závislosti od výšky dotácie z ÚPSVaR

4. Príspevok na čiastočnú úhradu nákladov na stravovanie v zariadení školského stravovania podľa

 tohto článku sa uhrádza do 20 dňa kalendárneho mesiaca, ktorý predchádza kalendárnemu mesiacu,

 za ktorý sa príspevok uhrádza škole, ktorej je školská jedáleň súčasťou.

**Článok 7**

**Stravovanie a príspevok dospelých stravníkov**

**v zariadení školského stravovania**

1. Zriaďovateľ súhlasí so stravovaním dospelej osoby v zariadeniach školského stravovania.

2. Denný príspevok dospelých stravníkov na nákup potravín sa uhrádza podľa finančného pásma stanoveného MŠ pre vekovú kategóriu stravníkov 15-18/19 ročných žiakov strednej školy.

3. Náklady na nákup potravín na jedno jedlo pre dospelého stravníka a režijné náklady sa určujú každoročne v mesiaci január podľa nákladov za predchádzajúci kalendárny rok.

4. Dospelý stravník uhrádza za jedno hlavné jedlo cenu, ktorá sa skladá z príspevku vo výške nákladov na nákup potravín a režijných nákladov.

5. Stravovanie zamestnancov sa realizuje v súlade so Zákonníkom práce.

**TRETIA ČASŤ**

**SPOLOČNÉ, ZÁVEREČNÉ A ZRUŠOVACIE USTANOVENIA**

**Článok 8**

**Úhrada príspevku**

1. Zákonný zástupca alebo dospelá osoba majú povinnosť príspevok uhradiť spôsobom a za podmienok, ktoré určí riaditeľ školy alebo školského zariadenia (ďalej len „riaditeľ“) vo vnútornom predpise.
2. Riaditeľ je povinný účinné VZN ako aj smernicu o podmienkach úhrady príspevku zverejniť na webovom sídle školy a v priestoroch školy.
3. Riaditeľ je povinný na stretnutí zákonných zástupcov a rodičov detí a žiakov (rodičovskom združení) informovať o výške príspevkov uhrádzaných zákonnými zástupcami.

**Článok 9**

**Postup pre zníženie alebo odpustenie príspevkov**

1. Žiadosti o zníženie alebo odpustenie príspevkov môže uplatniť zákonný zástupca u zriaďovateľa, ktorou je obec Tekovské Nemce. Písomné žiadosti je potrebné doručiť na obecný úrad v Tekovských Nemciach , Tekovská 405, 966 54 Tekovské Nemce.
2. Obec Tekovské Nemce môže o žiadosti rozhodnúť za podmienky, že k žiadosti bude zo strany zákonného zástupcu predložený doklad o tom, že je poberateľom dávky v hmotnej núdzi a príspevkov k dávke v hmotnej núdzi podľa osobitného predpisu /1
3. Nárok na zníženie alebo odpustenie príspevku trvá len počas doby, kedy trvajú podmienky, zníženia a odpustenia príspevkov, t. j. že zákonný zástupca je poberateľom dávky v hmotnej núdzi a príspevkov k dávke v hmotnej núdzi podľa osobitného predpisu /1
4. Ak dôjde k zmene skutočností rozhodujúcich o znížení alebo odpustení príspevku, zákonný zástupca túto skutočnosť bezodkladne písomne oznámi na obecný úrad.
5. Tento postup sa neuplatní, ak ide o deti a žiakov, na ktoré sa poskytuje dotácia podľa osobitného predpisu /2

§13

Záverečné ustanovenia

Toto VZN nadobúda účinnosť pätnástym dňom odo dňa vyvesenia nariadenia na úradnej tabuli a na webovom sídle po jeho schválení v zastupiteľstve.

§14

Zrušovacie ustanovenia

Dňom nadobudnutia účinnosti tohto VZN sa ruší VZN 2/2008 o výške príspevku za pobyt dieťaťa v MŠ,VZN 3/2008 o  výške príspevku za pobyt dieťaťa v školskom klube detí určení výšky príspevku , VZN 4/2008 o výške poplatkov v školskej jedálni vrátanie dodatkov k VZN 4/2008 č.1-3.

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Ing. Erika Valkovičová

 starostka obce

1/ zákon č. 599/2003 Z. z. o pomoci v hmotnej núdzi a o zmene a doplnení niektorých zákonov v znení neskorších predpisov)

2/§ 4 zákona č. 544/2010 Z. z. o dotáciách v pôsobnosti Ministerstva práce, sociálnych vecí a rodiny Slovenskej republiky